P6_TA(2006)0499

Az európai ombudsman 2005. évi jelentése

Az Európai Parlament állásfoglalása az európai ombudsman tevékenységéről szóló 2005-ös éves jelentésről (2006/2117(INI))

Az Európai Parlament,

- tekintettel az európai ombudsman tevékenységéről szóló 2005-ös éves jelentésre,

- tekintettel az EK-Szerződés 195. cikkére,

- tekintettel az Európai Unió alapjogi chartájának 43. cikkére,

- tekintettel az ombudsman feladatainak ellátására vonatkozó szabályokról és általános feltételekről szóló, 1994. március 9-i 94/262/ESZAK, EK, Euratom európai parlamenti határozatra [1],

- tekintettel "Az európai ombudsmannak címzett közlemények elfogadására és továbbítására, továbbá a tisztviselők európai ombudsman előtt történő megjelenésének engedélyezésére vonatkozó felhatalmazás" című, 2005. október 5-i bizottsági közleményre (SEC(2005)1227),

- tekintettel az európai ombudsman tevékenységére vonatkozó korábbi állásfoglalásaira, különösen az európai ombudsman által a Tanács jogalkotói minőségében tartott üléseinek nyilvánosságáról szóló 2395/2003/GG számú panasz ügyében az Európai Unió Tanácsához intézett ajánlástervezettel kapcsolatos különjelentéséről szóló, 2006. április 4-i állásfoglalására [2],

- tekintettel eljárási szabályzata 195. cikke (2) bekezdésének második és harmadik mondatára,

- tekintettel a Petíciós Bizottság jelentésére (A6-0309/2006),

A. mivel az európai ombudsman tevékenységéről szóló 2005-ös éves jelentést 2006. március 13-án hivatalosan benyújtották a Parlament elnökéhez, az ombudsman, Nikiforos Diamandouros pedig 2006. május 3-án a Petíciós Bizottság elé terjesztette jelentését;

B. mivel 2000 december 7-én a nizzai Európai Tanács ünnepélyesen kihirdette az Európai Unió alapjogi chartáját, és mivel megvan a politikai akarat, hogy ez jogilag kötelező erejűvé váljon;

C. mivel az alapjogi charta 41. cikke előírja, hogy "mindenkinek joga van ahhoz, hogy ügyeit az Unió intézményei, szervei és hivatalai részrehajlás nélkül, tisztességes módon és ésszerű határidőn belül intézzék";

D. mivel az EK-Szerződés 195. cikke és az alapjogi charta 43. cikke megállapítja, hogy "bármely uniós polgár, valamint valamely tagállamban lakóhellyel, illetve létesítő okirat szerint székhellyel rendelkező bármely természetes vagy jogi személy jogosult az európai ombudsmanhoz fordulni az Unió intézményeinek, szerveinek vagy hivatalainak - kivéve az igazságszolgáltatási hatáskörében eljáró Európai Unió Bíróságát - tevékenysége során felmerülő hivatali visszásságok esetén";

E. mivel létfontosságú, hogy a közösségi intézmények és szervek rendelkezésére álljanak a szükséges költségvetési források annak érdekében, hogy teljesíthessék az arra vonatkozó kötelezettségüket, hogy a polgárok gyors és lényegi válaszokat kapjanak kérdéseikre, panaszaikra és petícióikra;

F. mivel az ombudsman támogatta, hogy valamennyi közösségi intézmény és szerv közös megközelítést alkalmazzon a helyes hivatali magatartásra vonatkozó szabályzatot és az erről szóló, 2001. szeptember 6-i parlamenti állásfoglalást illetően [3];

G. mivel 2005-ben érkezett be az eddigi legtöbb panasz az európai ombudsmanhoz [4], és mivel az ombudsman 2005-ben a hozzá utalt összes ügy több mint 75%-ában nyújtott hathatós segítséget, ideértve az elfogadhatatlan panaszokat is, az ügyben vizsgálat megindításával, annak az illetékes szervhez történő utalásával vagy arra vonatkozó tanácsadással, hogy a probléma gyors és hatékony megoldása érdekében hova lehet fordulni;

H. mivel azonban a beérkező panaszoknak még mindig csaknem 70%-a az ombudsman hatáskörén kívül esik, és ennek az esetek 93,7%-ában az az oka, hogy tartalmi szempontból nem tartoznak a hatáskörébe, mivel nem valamely közösségi intézményre, illetve közösségi szervre vonatkoznak;

I. mivel az ombudsman és a Petíciós Bizottság tevékenységei egymást átfedhetik, különösen, amikor az ombudsman azt vizsgálja, hogy egy tagállam elleni jogsértési eljárás Bizottság általi lefolytatása megfelel- e az EK-jog és a helyes hivatali magatartás alapelveinek, illetve amikor a Petíciós Bizottság ugyanakkor a közösségi jognak az említett tagállam által ugyanabban a tárgyban történő megsértését állító petíciókat vizsgál;

J. mivel az ombudsman 2005-ben összesen 627 vizsgálatot folytatott; és mivel a lezárt vizsgálatok eredménye azt mutatja, hogy 114 esetben nem lehetett hivatali visszásságot megállapítani; és mivel 89 esetet maga az intézmény vagy a szerv rendezett az ombudsmanhoz benyújtott panaszt követően, és 22 békés megoldásra tettek javaslatot;

K. mivel az ombudsman vizsgálatai gyakran kedvező kimenetelűek a panaszosok számára, és segítenek a közigazgatás minőségének javításában azáltal, hogy az érintett intézmények és szervek megfelelő intézkedéseket fogadnak el és hajtanak végre;

L. mivel az ombudsman 2005-ben három különjelentést nyújtott be a Parlamentnek; és mivel a különjelentések benyújtása a Parlament részére értékes lehetőséget biztosít az ombudsman számára, hogy a Parlament és annak Petíciós Bizottsága politikai támogatását kérje olyan polgárok ügyének rendezése érdekében, akiknek a jogait megsértették, illetve egyúttal előmozdítsa az európai közigazgatás színvonalának javulását;

M. mivel az érintett a panaszok kivizsgálásai során a legtöbb esetben az átláthatóság hiányát kifogásolták; és mivel ez az Unió demokratikus elszámoltathatósága tekintetében fontos kérdés;

N. mivel az ombudsman vizsgálatainak 68%-a a Bizottságra vonatkozik; és mivel a Bizottság 2005. október 4-én új belső szabályzatot fogadott el az ombudsman vizsgálataira való válaszadásra vonatkozóan;

O. mivel az ombudsman ülések és közös rendezvények révén 2005-ben is folytatta a konstruktív munkakapcsolatok kiépítését a többi európai intézménnyel és szervvel; és mivel az ombudsman ugyanebben az évben az információcserék fokozásával és a legjobb gyakorlat megosztásával tovább folytatta az ombudsmanok európai hálózatának bővítését és tevékenységének élénkítését; és mivel a Petíciós Bizottság része ennek a hálózatnak;

P. mivel az ombudsman intézménye 2005-ben ünnepelte tizedik évfordulóját; és mivel az ombudsman ezen évforduló alkalmából végzett kommunikációs tevékenységének célja az volt, hogy fokozza a polgárok tudatosságát és tájékozottságát a jogaikat, illetve ezek gyakorlásának módját, továbbá az ombudsman hatásköreit illetően,

1. úgy ítéli meg, hogy az ombudsman továbbra is sikeres volt az intézményének a helyes igazgatás, illetve a jogállamiság és az emberi jogok tiszteletben tartása ösztönzésével kapcsolatos fokozottabb hatékonyságára vonatkozó célok elérésében;

2. az ombudsmannak az Európai Unió döntéshozatali folyamatait és igazgatását illetően a nyitottság és az elszámoltathatóság fokozásában játszott szerepét fontosnak ítéli egy olyan Unió megteremtésében, ahol az Európai Unióról szóló szerződés 1. cikkének (2) bekezdésében előírtaknak megfelelően "a döntéseket a lehető legnyilvánosabban és az állampolgárokhoz a lehető legközelebb eső szinten" hozzák;

3. üdvözölné a Parlament belső eljárásainak szigorúbbá tételét, hogy a jövőben gördülékenyebben folyhasson az ombudsman éves jelentésének feldolgozása a Petíciós Bizottságban;

4. felhív arra, hogy minden közösségi intézmény és szerv rendelkezésére álljanak az annak biztosításához szükséges költségvetési források, hogy a polgárok gyors és lényegi válaszokat kapjanak kérdéseikre, panaszaikra és petícióikra;

5. megismétli a korábbi állásfoglalásokban arra vonatkozóan kifejezett felhívását, hogy a fent említett, 2001. szeptember 6-i parlamenti állásfoglalás alapján valamennyi közösségi intézmény és szerv fogadjon el közös megközelítést a helyes hivatali magatartásra vonatkozó szabályzatot illetően;

6. egyetért az ombudsmannal abban, hogy annak rendje és módja, ahogy egy hivatal a jogos panaszokra reagál, kulcsfontosságú az intézmények és szervek emberközelisége fokának szempontjából, illetve, hogy még nagy tér áll rendelkezésre a javuláshoz;

7. üdvözli, hogy a panaszosokat azokban az esetekben is tovább segítették, amikor a hivatali tevékenységben nem lehetett hivatali visszásságot megállapítani, a vizsgálatot pedig egyúttal felhasználták a hivatali tevékenység minőségének javítására;

8. elégedettségének ad hangot az ombudsman nyilvánosság előtti megjelenését illetően, melynek célja a nyilvánosság információval való ellátása, és megállapítja, hogy a minőségi információ segíthet az olyan panaszok számának csökkentésében, melyek kívül esnek az ombudsman hatáskörén; felhívja ugyanakkor az ombudsmant, hogy a szubszidiaritás szempontjából legmegfelelőbb nemzeti és helyi szintű hálózat révén azonnal továbbítsa az olyan panaszokat, melyek nem tartoznak a hatáskörébe;

9. üdvözli az ombudsman általánosságban konstruktív együttműködését a közösségi intézményekkel és szervekkel, és megerősíti őt külső ellenőrző mechanizmusként, továbbá az európai igazgatás folyamatos javításának értékes forrásaként betöltött szerepében;

10. tudomásul veszi, hogy az ombudsman három különjelentést nyújtott be, melyek közül kettőt a Parlament már megvitatott, a harmadikjelentés megvitatása pedig a bírósági eljárás befejezését követően már elkezdődhet;

11. meggyőződése, hogy az ombudsman 1994. március 9-i statútumának szükséges kiigazítását mielőbb el kell végezni, amint azt a Petíciós Bizottság a 2004-es ombudsmani jelentéssel kapcsolatos jelentésében már kérte; üdvözli, hogy az ombudsman a Parlament elnöke részére 2006. július 11-én egy ilyen kiigazításra vonatkozó érdemi javaslatot nyújtott be;

12. méltányolja az ombudsman jó együttműködését a Petíciós Bizottsággal;

13. hangsúlyozza azonban annak szükségességét, hogy az európai ombudsman szerepét világosan meghatározzák és a Petíciós Bizottságétól elhatárolják, és sürgeti az ombudsmant, hogy a polgárok további segítésére irányuló igyekezetében továbbra se lépje túl a hatáskörét;

14. úgy ítéli meg azonban, hogy amennyiben az ombudsman és a Petíciós Bizottság a saját feladatán és hatáskörein belül eljárva egymást átfedő ügyeket vizsgál ki, úgymint az ombudsman a jogsértési eljárás Bizottság általi lefolytatásának módját, a Petíciós Bizottság pedig magát a feltételezett jogsértést, szoros együttműködés révén hasznos szinergiát érhetnek el;

15. felhívja az európai ombudsmant vizsgálati jogkörének hivatalból történő gyakorlására, különös tekintettel valamennyi, akár az Európai Személyzeti Felvételi Hivatal (EPSO) révén, akár közvetlenül egy európai intézmény vagy szerv - ideértve az ombudsman saját szolgálatait is - által lefolytatott személyzeti felvételi eljárás átláthatóságának és szabályszerű lefolytatásának biztosítására;

16. üdvözli a Tanács jogalkotói minőségében tartott üléseinek nyilvánosságáról szóló különjelentést, és felhívja a Tanácsot, hogy kövesse az említett 2006. április 4-i állásfoglalását, és a jövőben minden alkalommal nyílt és a nyilvánosság számára hozzáférhető módon ülésezzen, amikor jogalkotói minőségében ül össze;

17. a nagyobb átláthatóság iránti törekvések keretében felhívja a Tanács jövőbeli elnökségeit, hogy internetes oldalukat (a 2006. június 15- 16-i brüsszeli Európai Tanács következtetéseinek I. mellékletével összhangban) lehetőleg az EU valamennyi hivatalos nyelvén bocsássák rendelkezésre annak érdekében, hogy ezáltal a lehető legtöbb polgár számára lehetővé tegyék, illetve megkönnyítsék a tevékenységeihez való hozzáférést;

18. a nagyobb fokú emberközeliségre törekedve javasolja ezenkívül, hogy a http://europa.eu portál szolgáljon valamennyi uniós intézmény közös honlapjául annak érdekében, hogy a polgárok egy minél világosabb és egyszerűbb struktúrán keresztül jobb rálátást nyerjenek az Európai Unión belüli szervezeti felépítésre, a hatáskörök elosztására és a döntéshozatali folyamatokra, és elkerülhetők legyenek a párhuzamosan létező oldalakból származó szükségtelen zavarok;

19. üdvözli a Bizottságon, mint az ombudsman vizsgálataira történő válaszadás fő érintettjén belüli új belső eljárások bevezetését, melyek során az egyes biztosok felelősséget vállalnak egyes ügyekért, és kéri a Bizottságot, hogy vezessen be hasonló eljárást a petíciók intézésére is;

20. üdvözli az ombudsmanok európai hálózatát és az európai ombudsman által a tagállamok országos, regionális és helyi szintjén működő ombudsmanjaival és hasonló hatóságaival folytatott együttműködést, és szorgalmazza a bevált gyakorlatok cseréjének további fokozását;

21. felhívja az ombudsmant, hogy rendszeresen tájékoztassa a Petíciós Bizottságot a tagállamokban végzett tevékenységeiről és a nemzeti ombudsmanokkal fenntartott kapcsolatairól;

22. különösen üdvözli a speciális írásbeli eljárást, melynek révén a nemzeti vagy regionális ombudsmanok írásbeli választ kapnak a közösségi joggal és annak értelmezésével kapcsolatos kérdésekre, ami értékes hozzájárulást jelent a közösségi jog jobb átültetéséhez és alkalmazásához;

23. arra buzdítja az európai ombudsmant, hogy továbbra is fektessen nagy súlyt a polgárok és ezáltal maguk a potenciális panaszosok számára szervezett rendezvényekre, mivel sok polgár és vállalkozás számára nyilvánvalóan még mindig átláthatatlan az európai, nemzeti és regionális szintek közötti hatásköri elhatárolás és döntéshozatali folyamat;

24. elismeri az ombudsman arra irányuló fáradozásait, hogy növekedjen a polgárok tudatossága az ombudsmanhoz történő panaszbenyújtási jogukat illetően; ösztönzi azonban az ombudsmant a hatáskörén kívül eső panaszok nagy számára tekintettel, hogy fokozza erőfeszítéseit és rendszeresebben nyújtson egyértelmű információt az említett hatáskörről;

25. üdvözli, hogy a média egyre nagyobb mértékben vesz részt az ombudsman munkájára vonatkozó ismeretterjesztésben;

26. jóváhagyja az európai ombudsman által benyújtott 2005-ös éves jelentést, és különösen méltányolja a panaszoknak az alkalmazott eljárás, az állítólagos hivatali visszásság típusa, az érintett intézmény stb. szerinti részletes osztályozását;

27. utasítja elnökét, hogy továbbítsa ezt az állásfoglalást és a Petíciós Bizottság jelentését a Tanácsnak, a Bizottságnak, az európai ombudsmannak, a tagállamok kormányainak és parlamentjeinek, valamint ombudsmanjainak vagy ennek megfelelő intézményeinek.

[1] HL L 113., 1994.5.4., 15. o. A 2002/262/EK, ESZAK, Euratom határozattal (HL L 92., 2002.4.9., 13. o.) módosított határozat.

[2] Elfogadott szövegek, P6_TA(2006)0121.

[3] HL C 72. E, 2002.3.21., 331. o.

[4] Összesen 3920, ami 5%-os növekedésnek felel meg az előző évhez képest. Mindazonáltal 335 panasz ugyanarra a témára vonatkozott, és így közös vizsgálat tárgyát képezte.

--------------------------------------------------